Arbejdermuseet har afbrudt samarbejdet med kunstneren Emil Elg. Museet havde inviteret seks kunstnere ind på museets udstilling »En blank og vårfrisk dag«, hvor de skulle fortolke begreberne solidaritet og fælleskab.

Emil Elg valgte at holde en tale, som blev videofilmet, hvor han bl.a. omtalte Socialdemokratiets leder Mette Frederiksens holdninger og sagde: »For Socialdemokraternes forkvinde er det afgørende at forsikre den danske underklasse om, at hendes klassebegreb er nationalistisk. Folk behøver ikke bekymre sig: Mette Frederiksen er racist, og hendes såkaldte sociale indignation kommer udelukkende hvide danskere til gavn.«

Han tilføjede: »Mette Frederiksen og ledelsen i hendes parti er racister, og dette forhold vil i løbet af de næste par år komme klarest til udtryk ved, at Socialdemokraterne i tiltagende grad vil arbejde sammen med Dansk Folkeparti.«

Efter talen besluttede Arbejdermuseets leder Søren Bak-Jensen at afbryde samarbejdet med Emil Elg. Det har ikke været muligt at komme i forbindelse med Emil Elg, men på facebook skriver han: »I lørdags holdt jeg en tale om racisme i arbejdermuseets festsal i forbindelse med åbningen af kunstudstillingen »en blank og vårfrisk dag.« På grund af talen er jeg nu blevet bortvist fra udstillingen og jeg er blevet fyret fra et undervisningsforløb, som museet havde bedt mig afholde i løbet af september og oktober.«

Det frie ord

Til Weekendavisen siger Emil Elg, at hans ytringsfrihed er blevet indskrænket og at indgrebet er udtryk for censur.

Søren Bak-Jensen siger om det afbrudte samarbejde med Emil Elg: »Emil Elg var inviteret til at bidrage til udstillingen på baggrund af et værk med fokus på penge og fællesskaber og med aktier som det centrale omdrejningspunkt. Kort inden udstillingens åbning meddelte Emil Elg, at han ikke ville bidrage med det værk alligevel.«

»Vi accepterede hans forslag om at udarbejde et andet værk, en tale, der skulle fremføres og videofilmes ved udstillingsåbningen med henblik på at blive vist i udstillingen. Talen viste sig at indeholde meget voldsomme personangreb uden relation til udstillingens tema og derfor valgte jeg efterfølgende at afbryde samarbejdet.«

Er det ikke et indgreb i det frie ord? Han har jo fremført sit værk. Betød det noget for jeres beslutning, at han kaldte Mette Frederiksen for racist?

»Racismeanklagen var rettet mod en bred skare, men det afgørende var, at hans tale ingen relation havde til udstillingen »En blank og vårfrisk dag«, hvor seks kunstnere var blevet bedt om at reflektere over fremtidens fællesskabssymboler.«

»Det var denne manglende forbindelse til udstillingens tema, der var afgørende for vor beslutning. Men dertil kommer, at vi ikke ønsker at medvirke til ubegrundede personangreb, der er injurierende,« siger Søren Bak-Jensen.

Dansk Folkepartis leder Pia Kjærsgaard og andre er af kunstnere ofte blevet skældt ud med voldsomme ord som »racist.« Ville jeres reaktion have været den samme, hvis racismeanklagen kun var gået ud over Pia Kjærsgaard eller andre fra højrefløjen?

»Jeg synes ikke det alene er personer på venstrefløjen, der kan føle sig ramt af Emil Elgs racismeanklager. Jeg tror, Emil Elg har valgt at rette sine anklager særligt stærkt mod Mette Frederiksen, fordi han forventede, at det ville give størst effekt i lyset af at værket blev fremført på Arbejdermuseet.«

Til Weekendavisen siger Emil Elg: »Jeg var den eneste ikke-hvide kunstner på udstillingen. Så det er meget morsomt, at jeg kritiserer Socialdemokraternes forkvinde for at være racist - og at det så resulterer i, at den socialdemokratiske institution, som Arbejdermuseet er, ekskluderer den eneste ikke-hvide deltager.«

Emil Elg har en dansk mor og en sort far, der kommer fra Sudan.